KOMMISSIONENS BESLUTNING af 6. marts 1996 om dispensationsanmodninger fra Kongeriget Nederlandene i henhold til artikel 8, stk. 2, litra c), i Rådets direktiv 70/156/EØF om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (Kun den nederlandske udgave er autentisk) (96/214/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (1), senest ændret ved Kommissionens direktiv 93/81/EØF (2), og

ud fra følgende betragtninger:

Myndighederne i Kongeriget Nederlandene har indgivet dispensationsanmodninger til Kommissionen i medfør af artikel 8, stk. 2, litra c) i direktiv 70/156/EØF underbygget ved skrivelser af 23. november og 6. december 1995; disse anmodninger var ledsaget af en rapport med det i nævnte artikel 8 krævede indhold; disse anmodninger omhandlede montering på fem typer køretøjer af en tredje stoplygte af kategori ECE S3 i ECE-regulativ nr. 7 på køretøjer efter reglerne i ECE-regulativ nr. 48;

ifølge den fremførte begrundelse kan bestemmelserne i Rådets direktiv 76/758/EØF af 27. juli 1976 vedrørende markeringslygter, positionslygter fortil, baglygter og stoplygter på motordrevne køretøjer og på påhængskøretøjer dertil (3), senest ændret ved Kommissionens direktiv 89/516/EØF (4), og i Rådets direktiv 76/756/EØF af 27. juli 1976 vedrørende montering af lygter og lyssignaler på motordrevne køretøjer og påhængsvogne dertil (5), senest ændret ved Kommissionens direktiv 91/663/EØF (6), ikke opfyldes af sådanne stoplygter og monteringen af dem, hvilket er korrekt; beskrivelserne af prøver og prøveresultater samt overensstemmelsen med ECE-regulativ nr. 7 og 48 garanterer imidlertid, at sikkerhedsniveauet er tilfredsstillende;

de pågældende direktiver vil blive ændret, således at produktion og montering af sådanne stoplygter bliver tilladt; indtil da er det forsvarligt at tillade EØF-typegodkendelse af de fem typer køretøjer, der er udstyret med de i anmodningen omhandlede lygter;

foranstaltningen i nærværende beslutning er i overensstemmelse med udtalelse fra det udvalg for tilpasning til den tekniske udvikling af direktiver om fjernelse af tekniske handelshindringer i automobilsektoren, som er nedsat ved direktiv 70/156/EØF -

VEDTAGET FØLGENDE BESLUTNING:

Artikel 1

Kommissionen imødekommer de to anmodninger, som myndighederne i Kongeriget Nederlandene ved skrivelser af 23. november og 6. december 1995 har indgivet i medfør af artikel 8, stk. 2, litra c), i direktiv 70/156/EØF vedrørende dispensation for produktion og montering af en tredje stoplygte som omfattet af kategori ECE S3 i ECE-regulativ nr. 7 og monteret i overensstemmelse med ECE-regulativ nr. 48, med henblik på EØF-typegodkendelse.

Artikel 2

Denne beslutning er rettet til Kongeriget Nederlandene.

Udfærdiget i Bruxelles, den 6. marts 1996.

På Kommissionens vegne

Martin BANGEMANN

Medlem af Kommissionen

(1) EFT nr. L 42 af 23. 2. 1970, s. 1.

(2) EFT nr. L 264 af 23. 10. 1993, s. 49.

(3) EFT nr. L 262 af 27. 9. 1976, s. 54.

(4) EFT nr. L 265 af 12. 9. 1989, s. 1.

(5) EFT nr. L 262 af 27. 9. 1976, s. 1.

(6) EFT nr. L 366 af 31. 12. 1991, s. 17.